Προσωρινά καταλύματα για τους πληγέντες απ' την Σάντυ 
ενώ παραμένουν τα προβλήματα στην ηλεκτροδότηση και οι ελλείψεις καυσίμων
Η Υπουργός Εσωτερικής Ασφάλειας των ΗΠΑ, Τζάνετ Ναπολιτάνο, ανέφερε ότι η ομοσπονδιακή κυβέρνηση προσπαθεί να μεταφέρει τους πληγέντες από τον τυφώνα Σάντυ, από τα καταφύγια που βρίσκονται σε προσωρινά καταλύματα σε διαμερίσματα και ξενοδοχεία. Η κ. Ναπολιτάνο ανέφερε την Κυριακή, ότι επιθεωρητές της Ομοσπονδιακής Υπηρεσίας Διαχείρισης Καταστροφών προσπαθούν να ικανοποιήσουν τις ανάγκες χιλιάδων ανθρώπων, τα σπίτια των οποίων έχουν υποστεί ζημιές. Ο δήμαρχος της Νέας Υόρκης, Μάικλ Μπλούμπεργκ, ανέφερε νωρίτερα ότι περίπου 40 χιλιάδες κάτοικοι της πόλης θα χρειαστούν προσωρινή στέγαση. Οι πολίτες που επλήγησαν από τον τυφώνα Σάντυ δίνουν μάχη για να αντιμετωπίσουν τις χαμηλές θερμοκρασίες που παρατηρούνται τις τελευταίες ημέρες στην ανατολική ακτή των ΗΠΑ, ενώ παραμένουν τα προβλήματα στην ηλεκτροδότηση και οι ελλείψεις σε καύσιμα. Η καταιγίδα, που έπληξε πριν από σχεδόν μια εβδομάδα, είχε σαν αποτέλεσμα 100 άνθρωποι να χάσουν τη ζωή τους, ενώ, σε οικονομικό επίπεδο, το ύψος των ζημιών που προκάλεσε η σούπερ-καταιγίδα ανέρχεται σε 50 δισεκατομμύρια δολάρια. Περισσότερα από δύο εκατομμύρια νοικοκυριά, στα ανατολικά διαμερίσματα των ΗΠΑ, παραμένουν χωρίς ηλεκτρικό. Ο δήμαρχος της Νέας Υόρκης προέτρεψε τους πολίτες που δεν έχουν ηλεκτρικό και κυρίως τους ηλικιωμένους να μεταβούν στα καταφύγια, όπου υπάρχει θέρμανση και θα βρουν και ένα πιάτο ζεστό φαγητό. Δύο ημέρες πριν, ο δήμαρχος της πόλης ακύρωσε την διεξαγωγή του Μαραθώνιου αγώνα δρόμου που είχε προγραμματισθεί για αυτό το Σαββατοκύριακο, μετά τις επικρίσεις που δέχθηκε για το γεγονός ότι θα διέθετε δυνάμεις για την διεξαγωγή ενός μαραθωνίου, την στιγμή που χιλιάδες κάτοικοι της Νέας Υόρκης αντιμετωπίζουν πρόβλημα επιβίωσης. Ωστόσο, εκατοντάδες επισκέπτες που είχαν μεταβεί για τον μαραθώνιο στην πόλη συμμετείχαν την Κυριακή σε εκδηλώσεις για την παροχή βοήθειας στους πληγέντες από τον τυφώνα Σάντυ, ενώ ορισμένοι αθλητές διοργάνωσαν ανεπίσημους αγώνες για να συγκεντρώσουν βοήθεια για τους κατοίκους της Νέας Υόρκης. Οι αρχές κατάφεραν να αποκαταστήσουν το πρόβλημα ηλεκτροδότησης στο κάτω Μανχάταν, αλλά άλλες περιοχές όπως το Κουίνς και το Στάτεν Αϊλαντ παραμένουν χωρίς ηλεκτρικό. Την ίδια ώρα, αρμόδιοι αξιωματούχοι προκάλεσαν αναστάτωση όταν ανακοίνωσαν ότι θα παρέχονται δωρεάν καύσιμα σε περιοχές που έχουν υποστεί μεγάλες ζημιές ωστόσο, αργότερα διευκρίνισαν ότι τα σωστικά συνεργία και τα μέλη των υπηρεσιών που εργάζονται για την αποκατάσταση των ζημιών θα έχουν προτεραιότητα για την προμήθεια καυσίμων έναντι του κοινού.